Mahalliy va xalqaro yoʻnalishlar boʻyicha temir yoʻl transportida yoʻlovchilarni hamda yuklarni tashish faoliyatini litsenziyalash tartibini takomillashtirish chora-tadbirlari toʻgʻrisida
(resolution, 2022-03-01)

“Faoliyatning ayrim turlarini litsenziyalash toʻgʻrisidagi” Oʻzbekiston Respublikasi Qonunining 5-moddasi, Oʻzbekiston Respublikasi Prezidentining “Oʻzbekiston Respublikasi temir yoʻllarda yuk va yoʻlovchilar tashish xavfsizligini nazorat qilish davlat inspeksiyasi faoliyatini yanada takomillashtirish chora-tadbirlari toʻgʻrisida” 2017-yil 16-avgustdagi PQ-3221-son qarori ijrosini taʼminlash yuzasidan Vazirlar Mahkamasi qaror qiladi: 1. Mahalliy va xalqaro yoʻnalishlar boʻyicha temir yoʻl transportida yoʻlovchilarni hamda yuklarni tashish faoliyatini litsenziyalash tartibi toʻgʻrisidagi nizom 1-ilovaga muvofiq tasdiqlansin. 2. Belgilab qoʻyilsinki, Aviatsiya va temir yoʻl transporti sohasidagi faoliyatni litsenziyalash boʻyicha Vazirlar Mahkamasining komissiyasi (keyingi oʻrinlarda Komissiya deb ataladi) tomonidan mahalliy va xalqaro yoʻnalishlar boʻyicha temir yoʻl transportida yoʻlovchilarni hamda yuklarni tashish faoliyatini amalga oshirish huquqi uchun avval berilgan litsenziyalar ularning muddati tugaguniga qadar amal qiladi. 3. Oʻzbekiston Respublikasi Hukumatining 3-ilovaga muvofiq ayrim qarorlariga oʻzgartirishlar va qoʻshimcha kiritilsin. 4. Oʻzbekiston Respublikasi temir yoʻllarda yuk va yoʻlovchilar tashish xavfsizligini nazorat qilish davlat inspeksiyasi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 5. Oʻzbekiston Respublikasi Parvozlar xavfsizligini nazorat qilish davlat inspeksiyasi, Komissiya tarkibini qayta koʻrib chiqishni hisobga olgan holda, Oʻzbekiston Respublikasi Vazirlar Mahkamasiga bir oy muddatda aviatsiya transporti sohasidagi faoliyatni litsenziyalash tartibini takomillashtirish toʻgʻrisida belgilangan tartibda takliflar kiritsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov hamda Oʻzbekiston Respublikasi Temir yoʻllarda yuk va yoʻlovchilar tashish xavfsizligini nazorat qilish davlat inspeksiyasi boshligʻi D.B. Ahmedov zimmasiga yuklansin. 1. Ushbu Nizom mahalliy va xalqaro yoʻnalishlar boʻyicha temir yoʻl transportida yoʻlovchilarni hamda yuklarni tashish faoliyatini litsenziyalash tartibini belgilaydi. 2. Mahalliy va xalqaro yoʻnalishlar boʻyicha temir yoʻl transportida yoʻlovchilarni hamda yuklarni tashish faoliyatini litsenziyalash Oʻzbekiston Respublikasi Transport vazirligi (keyingi oʻrinlarda — Transport vazirligi) tomonidan amalga oshiriladi. 3. Aholining hayoti va sogʻligʻini xavf ostiga qoʻygan hamda avariya-qutqarish va tiklash ishlarini amalga oshirishni talab etadigan tabiiy ofatlar, epidemiyalar, yirik avariyalar oqibatlarini tugatish hamda Hukumat qarorlariga binoan muruvvat yuklarini yetkazib berish bilan bogʻliq boʻlgan tashishlarni amalga oshirish, shuningdek, “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 9-moddasida nazarda tutilgan tashkilotlarga mahalliy va xalqaro yoʻnalishlar boʻyicha temir yoʻl transportida yoʻlovchilarni hamda yuklarni tashish faoliyatini amalga oshirish huquqi uchun litsenziya (keyingi oʻrinlarda litsenziya deb ataladi) olish talab etilmaydi. 4. Mahalliy va xalqaro yoʻnalishlar boʻyicha temir yoʻl transportida yoʻlovchilarni hamda yuklarni tashish faoliyati faqat yuridik shaxslar tomonidan amalga oshiriladi. Amalga oshirish huquqi uchun litsenziya olingan faoliyat turi faqat litsenziyani olgan yuridik shaxs tomonidan amalga oshirilishi mumkin. Litsenziyalarni yoki ularga doir huquqlarni boshqa shaxslarga berish taqiqlanadi. 5. Mahalliy va xalqaro yoʻnalishlar boʻyicha temir yoʻl transportida yoʻlovchilarni hamda yuklarni tashish faoliyatini amalga oshirish huquqi uchun namunaviy (oddiy) litsenziyalar beriladi. Litsenziya talabgorining arizasiga koʻra, litsenziya umuman faoliyat turiga yoxud uning quyidagi qismlariga beriladi: mahalliy yoʻnalishda yoʻlovchilar tashish; xalqaro yoʻnalishda yoʻlovchilar tashish; mahalliy yoʻnalishda yuklar tashish; xalqaro yoʻnalishda yuklar tashish. 6. Litsenziya amal qilish muddati cheklanmasdan beriladi. 7. Mahalliy va xalqaro yoʻnalishlar boʻyicha temir yoʻl transportida yoʻlovchilarni hamda yuklarni tashish faoliyatini litsenziyalash ushbu Nizomga 1-ilovaga muvofiq sxema boʻyicha amalga oshiriladi. 8. Quyidagilar temir yoʻl transportida yoʻlovchilarni hamda yuklarni tashish faoliyatini amalga oshirishda litsenziya talablari va shartlari hisoblanadi: qonun hujjatlariga, shuningdek, yuklarni tashish qoidalari, temir yoʻl transportida yoʻlovchilar, bagaj va yuk bagajlarni tashish qoidalariga hamda temir yoʻlda tashishlar xavfsizligini taʼminlash sohasida texnik tartibga solish, temir yoʻl transportining harakatlanuvchi tarkibi, obyektlari va texnik vositalarini saqlash, taʼmirlash, ularga xizmat koʻrsatish va ulardan foydalanish sohasidagi boshqa normativ hujjatlarga majburiy rioya qilish; harakat xavfsizligini taʼminlashga masʼul boʻlgan, temir yoʻlda tashishlar xavfsizligini taʼminlash sohasida texnik tartibga solish, temir yoʻl transportining harakatlanuvchi tarkibi, obyektlari va texnik vositalarini saqlash, taʼmirlash, ularga xizmat koʻrsatish va ulardan foydalanish sohasidagi normativ-huquqiy hujjatlarni va normativ hujjatlarni bilish boʻyicha Transport vazirligi tomonidan belgilangan tartibda attestatsiyadan oʻtgan mansabdor shaxslarning shtatda mavjud boʻlishi; lokomotiv, yoʻlovchi yoki yuk tashish vagonining tegishli temir yoʻl harakatlanuvchi tarkibi tomonidan rejali taʼmirlash turlaridan oʻtganligini tasdiqlovchi texnik pasportining (formulyari) mavjud boʻlishi; temir yoʻlda tashishlar xavfsizligi, yongʻin xavfsizligi, ishlab chiqarish sanitariyasi va ekologiyasi, harakatlanuvchi tarkibni texnik soz holatda saqlash, uning butligini taʼminlash, texnik koʻrikdan oʻtkazish, texnika xavfsizligini taʼminlash, lokomotivni reysdan oldin texnik koʻrikdan va tegishli xodimlarni tibbiy koʻrikdan oʻtkazish boʻyicha talablar va normalarning bajarilishi; yoʻlovchilar va yuklarni tashishda foydalaniladigan harakatlanuvchi tarkibning, shuningdek, xodimlarning temir yoʻl transportida belgilangan talablarga muvofiq boʻlishi; harakatlanuvchi tarkibning xizmat muddati uzaytirilganligi toʻgʻrisidagi zarur guvohnomalarning, yangidan sotib olingan harakatlanuvchi tarkib uchun sertifikatlarning, kirishi yoʻlining texnik pasporti hamda kirish yoʻlida xizmat koʻrsatish, harakatni tashkil etish va manyovr ishlarini amalga oshirish tartibi toʻgʻrisidagi yoʻriqnomalarning mavjud boʻlishi; litsenziyalanadigan faoliyatning litsenziyada koʻrsatilgan harakat zonasi doirasida amalga oshirilishi; shartnomalar tuzishda — mijozlarning talabiga koʻra hamda qonun hujjatlarida belgilangan tartibda tekshirishlar oʻtkazish paytida — nazorat qiluvchi organlarga litsenziyani taqdim etish; Transport vazirligining talabiga koʻra litsenziya talablari va shartlariga rioya etilishini tekshirish chogʻida yuzaga keladigan masalalar boʻyicha zarur axborotni unga taqdim etish. 9. Litsenziya olish uchun litsenziya talabgori quyidagi hujjatlarni taqdim etadi: yuridik shaxsning nomi va tashkiliy-huquqiy shakli, uning joylashgan joyi (pochta manzili), bankning nomi va yuridik shaxsning bankdagi hisobraqami, yuridik shaxs amalga oshirishni koʻzlayotgan faoliyatning litsenziyalanadigan turi (uning bir qismi), shuningdek, arizaga ilova qilinadigan hujjatlar roʻyxati koʻrsatilgan holda ushbu Nizomga 2-ilovaga muvofiq shaklda litsenziya berish toʻgʻrisidagi ariza. Litsenziya berish toʻgʻrisidagi arizada litsenziya talabgorining elektron manzili ham koʻrsatilishi mumkin; talabgorga mulk huquqi, boshqa ashyoviy huquqlar yoki ijara shartnomasi asosida tegishli boʻlgan harakatlanuvchi tarkibning ushbu Nizomga 3-ilovaga muvofiq shakldagi roʻyxati; temir yoʻl transportida tashish jarayoniga jalb qilingan rahbar xodimlar va mutaxassislarning ushbu Nizomga 4-ilovaga muvofiq shakl boʻyicha roʻyxati; temir yoʻl transportida tashish jarayoniga, kirish yoʻllarining, harakatlanuvchi tarkibning texnik holatiga, tormoz boshmoqlarining saqlanishi va hisobini yuritishga, harakatlanuvchi tarkibning harakatlanish xavfsizligi va butligini taʼminlashga masʼul shaxslarni tayinlash toʻgʻrisida yuridik shaxs rahbarining buyrugʻidan nusxa; arizani koʻrib chiqish uchun belgilangan yigʻimning litsenziya talabgori tomonidan toʻlanganligini tasdiqlovchi hujjat (toʻlov topshiriqnomasining nusxasi). 10. Litsenziya talabgoridan ushbu Nizomning 9-bandida nazarda tutilmagan hujjatlarni taqdim etishini talab qilishga yoʻl qoʻyilmaydi. 11. Litsenziya olish uchun zarur boʻlgan hujjatlar litsenziya talabgori tomonidan Transport vazirligiga bevosita, pochta aloqa vositalari yoki ularning olinganligi toʻgʻrisidagi bildirishnoma bilan Oʻzbekiston Respublikasi Yagona interaktiv davlat xizmatlari portali (keyingi oʻrinlarda Yagona portal deb ataladi) orqali elektron shaklda taqdim etiladi. Elektron shaklda taqdim etilgan hujjatlar litsenziya talabgorining elektron raqamli imzosi bilan tasdiqlanadi. Litsenziya berish toʻgʻrisidagi arizada litsenziya talabgori elektron manzilining koʻrsatilishi uning arizasi boʻyicha qabul qilingan qaror haqidagi xabarnomani elektron shaklda olishga roziligi hisoblanadi. Litsenziya olish uchun Transport vazirligiga taqdim etilgan hujjatlar roʻyxat boʻyicha qabul qilinadi va roʻyxatning nusxasi ariza beruvchiga hujjatlar belgilangan organ tomonidan qabul qilingan sana qayd etilgan holda topshiriladi (yuboriladi). 12. Litsenziya talabgori tomonidan litsenziya olish uchun taqdim qilingan zarur hujjatlar Transport vazirligi ularning aksini tasdiqlamagunicha barcha holatlarda ishonchli hisoblanadi. Ishonchli boʻlmagan yoki soxtalashtirilgan maʼlumotlar taqdim etilganligi uchun litsenziya talabgori qonun hujjatlariga muvofiq javob beradi. 13. Transport vazirligiga litsenziyalash uchun boshqa tashkilotlar tomonidan beriladigan hujjatlarni olish talab qilingan holatlarda, litsenziyalash soddalashtirilgan tartibda “yagona darcha” tamoyili boʻyicha amalga oshiriladi va bunda Transport vazirligi koʻrsatilgan hujjatlarni yuridik shaxsning ishtirokisiz mustaqil ravishda oladi. 14. Litsenziya talabgorining arizasi koʻrib chiqilganligi uchun ariza berilgan kunda qonunchilikda belgilangan bazaviy hisoblash miqdorining bir baravari miqdorida yigʻim undiriladi. Litsenziya talabgorining arizasi, shu jumladan Yagona portal orqali taqdim etilgan arizalar koʻrib chiqilganligi uchun yigʻim summasi Oʻzbekiston Respublikasi Transport vazirligi huzuridagi Transport va logistikani rivojlantirish jamgʻarmasi gʻaznachilik hisobvaragʻiga oʻtkaziladi. Litsenziya talabgori berilgan arizadan voz kechgan taqdirda toʻlangan yigʻim summasi qaytarilmaydi. 15. Litsenziya talabgoriga litsenziya berish yoki litsenziya berishni rad etish toʻgʻrisidagi qaror litsenziya talabgorining arizasi olingan kundan boshlab yigirma kundan oshmaydigan muddatda qabul qilinadi. 16. Litsenziya berish toʻgʻrisidagi arizani koʻrib chiqish va zarur hujjatlarni (koʻrik dalolatnomasi, texnik, ekspert xulosalari va boshqalarni) tayyorlash Transport vazirligining litsenziyalash va ruxsat beruvchi hujjatlar boshqarmasi (keyingi oʻrinlarda ishchi organ deb ataladi) tomonidan amalga oshiriladi. 17. Ishchi organ hujjatlarni ariza olingan kundan boshlab, oʻn ish kunidan oshmaydigan muddatda koʻrib chiqadi, joylarga borib litsenziya talabgorining litsenziya talablari va shartlarini bajarish imkoniyatini oʻrganadi, oʻrganish natijalari boʻyicha ekspert xulosasini tayyorlaydi va uni transport vazirining oʻrinbosariga litsenziya talabgoriga litsenziya berish yoki litsenziya berishni rad etish toʻgʻrisidagi bayonnoma qarorining tegishli loyihasi bilan birga tasdiqlash uchun taqdim etadi. Transport vazirining oʻrinbosari ishchi organning ekspert xulosasi olingandan soʻng besh ish kunidan oshmaydigan muddatda uni koʻrib chiqadi va qabul qilingan qaror toʻgʻrisidagi bayonnomani tasdiqlaydi. Transport vazirligining litsenziya berish yoki litsenziya berishni rad etish toʻgʻrisidagi qarori litsenziya berish yoki litsenziya berishni rad etish uchun asos hisoblanadi. Transport vazirligi litsenziya berish toʻgʻrisidagi arizani koʻrib chiqish muddati mobaynida litsenziya berish yoki litsenziya berishni rad etish toʻgʻrisida qaror qabul qilmagan taqdirda, koʻrsatib oʻtilgan ushbu muddat tamom boʻlgandan keyin litsenziya talabgori Transport vazirligini xabardor qilgan holda, arizada koʻrsatilgan faoliyatni amalga oshirish huquqiga ega boʻladi. Bunda Transport vazirligi litsenziya talabgorining yozma bildirishnomasini olgandan keyin besh ish kuni mobaynida litsenziya talabgoriga litsenziya berishga majbur. 18. Transport vazirligi litsenziya talabgorini qabul qilingan qaror toʻgʻrisida tegishli qaror qabul qilingan kundan keyin uch ish kuni mobaynida xabardor qiladi. Litsenziya berishga qaror qabul qilinganligi toʻgʻrisidagi bildirishnoma litsenziya talabgoriga bank hisobraqamining rekvizitlari, davlat bojini toʻlash muddati koʻrsatilgan holda yozma shaklda, shu jumladan axborot tizimi orqali elektron shaklda yuboriladi (topshiriladi). Litsenziya berishni rad etish toʻgʻrisidagi bildirishnoma litsenziya talabgoriga rad etish sabablari va litsenziya talabgori koʻrsatib oʻtilgan sabablarni bartaraf etib, hujjatlarni qayta koʻrib chiqishga taqdim etishi mumkin boʻlgan muddat koʻrsatilgan holda yozma shaklda, shu jumladan elektron shaklda axborot tizimi orqali yuboriladi (topshiriladi). Litsenziya berishni rad etish haqidagi xabarnomada koʻrsatilgan muddat kamchiliklarni bartaraf etish uchun zarur boʻlgan vaqtga mutanosib boʻlishi kerak. Litsenziya berish rad etilishiga asos boʻlgan sabablar litsenziya talabgori tomonidan Transport vazirligi bildirishnomasida belgilangan muddatda bartaraf etilgan taqdirda, hujjatlar Transport vazirligi tomonidan litsenziya talabgorining arizasi barcha zarur hujjatlar bilan birga olingan kundan boshlab besh ish kunidan oshmaydigan muddatda qayta koʻrib chiqiladi. Litsenziya talabgorining arizasi qayta koʻrib chiqilganligi uchun yigʻim undirilmaydi. Litsenziya talabgorining arizasini qayta koʻrib chiqishda litsenziya berishni rad etish toʻgʻrisidagi bildirishnomada avval koʻrsatilmagan yangi asoslar boʻyicha litsenziya berishni rad etishga yoʻl qoʻyilmaydi. “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 17-moddasida nazarda tutilgan asoslar boʻyicha litsenziya berish rad etilishi mumkin. Litsenziya talabgori Transport vazirligining litsenziya berishni rad etish toʻgʻrisidagi qarori, shuningdek, mansabdor shaxsining harakati (harakatsizligi) yuzasidan qonun hujjatlarida belgilangan tartibda shikoyat qilish huquqiga ega. 19. Litsenziya talabgori tomonidan litsenziya berishni rad etish haqidagi bildirishnomada koʻrsatilgan muddat oʻtgandan keyin taqdim etilgan ariza yangi berilgan deb hisoblanadi. 20. Litsenziat litsenziya berish toʻgʻrisida qaror qabul qilingani haqida bildirishnoma yuborilgan (topshirilgan) vaqtdan boshlab uch oy mobaynida Transport vazirligiga litsenziya berish uchun davlat boji toʻlanganini tasdiqlovchi hujjatni taqdim etmasa yoki litsenziya bitimini imzolamasa, Transport vazirligi mazkur litsenziyani bekor qilish huquqiga ega. 21. Litsenziyalovchi organ bilan litsenziat oʻrtasidagi oʻzaro huquq va majburiyatlarni belgilovchi litsenziya bitimi Transport vazirligi bilan litsenziat oʻrtasida tuziladi va quyidagilarni oʻz ichiga olgan boʻlishi kerak: bitimni imzolagan shaxslarning familiyasi, ismi, otasining ismi, lavozimi; tomonlarning rekvizitlari; amalga oshirilishiga litsenziya berilayotgan aniq faoliyat turining nomi; litsenziatga qoʻyiladigan litsenziya talablari va shartlari; litsenziya bitimi talablari va shartlari buzilganligi uchun tomonlarning javobgarligi; Transport vazirligi tomonidan litsenziatning litsenziya bitimi talablari va shartlarini bajarishini nazorat qilish tartibi. Litsenziya bitimi ikki nusxada — litsenziat va Transport vazirligi uchun bir nusxadan tuziladi. 22. Litsenziya maxsus blankada rasmiylashtiriladi. Litsenziya blankalari qatʼiy hisobot beriladigan hujjat hisoblanadi, hisobga olish seriyasiga, tartib raqamiga va himoyalanish darajasiga ega boʻladi. Litsenziya blankasining namunasi Transport vazirligi tomonidan ishlab chiqiladi va “Davlat belgisi” davlat-ishlab chiqarish birlashmasida bosmaxona usulida tayyorlanadi. Litsenziyalar blankalarining hisobga olinishi, saqlanishi va ulardan maqsadli foydalanilishi uchun transport vazirining oʻrinbosari javob beradi. 23. Litsenziyalar litsenziya talabgori davlat boji toʻlaganligini tasdiqlovchi hujjatni taqdim etganidan va litsenziya bitimini imzolaganidan keyin ikki kun muddatda Transport vazirligi tomonidan rasmiylashtiriladi va beriladi. Litsenziyalar transport vazirining oʻrinbosari tomonidan imzolanadi. 24. Litsenziat qayta tashkil etilgan, uning nomi yoki joylashgan joyi (pochta manzili) oʻzgargan taqdirda, litsenziat yoki uning huquqiy vorisi qayta roʻyxatdan oʻtkazilgandan keyin bir oy muddatda Transport vazirligiga koʻrsatib oʻtilgan maʼlumotlarni tasdiqlovchi tegishli hujjatlar ilova qilingan holda litsenziyani qayta rasmiylashtirish toʻgʻrisida ariza berishi shart. Yangi tashkil etilgan yuridik shaxs davlat roʻyxatidan oʻtkazilgan sanada bir xil turdagi litsenziyalangan faoliyatni amalga oshirish litsenziyasiga ega boʻlgan litsenziatlar — yuridik shaxslar qoʻshilgan taqdirda, litsenziyani ushbu bandning birinchi qismida nazarda tutilgan tartibda qayta rasmiylashtirishga yoʻl qoʻyiladi. Litsenziyaning litsenziyalanadigan faoliyat turining bir qismi (qismlari) uchun amal qilishi toʻxtatilganda litsenziya qayta rasmiylashtiriladi. 25. Litsenziya qayta rasmiylashtirilguniga qadar litsenziat unda belgilangan faoliyatni ilgari berilgan litsenziya asosida amalga oshiradi. 26. Litsenziya qayta rasmiylashtirilganda, Transport vazirligi litsenziyalar reyestriga tegishli oʻzgartirishlar kiritadi. Litsenziyalar Transport vazirligi tomonidan qayta rasmiylashtirish toʻgʻrisida tegishli hujjatlar ilova qilingan ariza olingan kundan boshlab besh ish kuni mobaynida qayta rasmiylashtiriladi. Litsenziya qayta rasmiylashtirilganda, litsenziya talabgorining litsenziya berish toʻgʻrisidagi arizasini koʻrib chiqish uchun toʻlanadigan summaning yarmi miqdorida yigʻim undiriladi. Yigʻim summasi Oʻzbekiston Respublikasi Transport vazirligi huzuridagi Transport va logistikani rivojlantirish jamgʻarmasi gʻaznachilik hisobvaragʻiga oʻtkaziladi. 28. Yoʻqotib qoʻyilgan yoki yaroqsiz holga kelib qolgan litsenziya oʻrniga litsenziatning arizasiga koʻra uning dublikati beriladi. Litsenziya dublikatlarini berishda litsenziya talabgorining litsenziya berish toʻgʻrisidagi arizasini koʻrib chiqish uchun toʻlanadigan summaning yarmi miqdorida yigʻim undiriladi. 29. Litsenziat tomonidan litsenziya talablari va shartlariga rioya etilishi “Oʻzdavtemiryoʻlnazorat” inspeksiyasi tomonidan qonun hujjatlarida belgilangan tartibda nazorat qilinadi. 30. Litsenziya talablari va shartlariga rioya etilishini nazorat qilishda Transport vazirligi oʻz vakolatlari doirasida quyidagi huquqlarga ega boʻladi: litsenziatning litsenziya talablari va shartlariga rioya etishini qonun hujjatlarida belgilangan tartibda rejali tekshirish; litsenziya talablari va shartlariga rioya etilishini tekshiruvdan oʻtkazish paytida yuzaga keluvchi masalalar boʻyicha litsenziatdan zarur axborotni soʻrash va olish; litsenziya talabgorining litsenziya talablari va shartlarini bajarish imkoniyatini joyiga borib oʻrganish; tekshirishlar natijalari asosida litsenziat tomonidan litsenziya talablari va shartlarining aniq buzilish holatlarini koʻrsatgan holda dalolatnomalar (maʼlumotnomalar) tuzish; litsenziatga aniqlangan kamchiliklarni bartaraf etish majburiyatini yuklaydigan qarorlar chiqarish va bunday buzilishlarni bartaraf etish muddatlarini belgilash; litsenziyaning amal qilishini qonun hujjatlarida belgilangan tartibda toʻxtatib turish yoki bekor qilish; xoʻjalik yurituvchi subyektlar tomonidan temir yoʻl transporti sohasida yoʻlovchilar va yuklarni tashish faoliyati litsenziyasiz amalga oshirilgan holatlar aniqlangani toʻgʻrisidagi materiallarni soliq organlariga qonun hujjatlarida nazarda tutilgan choralarni koʻrish uchun belgilangan tartibda yuborish. Transport vazirligi qonun hujjatlariga muvofiq boshqa vakolatlarni ham amalga oshirishi mumkin. 31. Nazorat qiluvchi va huquqni muhofaza qiluvchi organlar oʻz vakolatlari doirasida litsenziat tomonidan litsenziya talablari va shartlarini buzish holatlari aniqlaganda Transport vazirligiga aniqlangan huquqbuzarliklar toʻgʻrisida xabar beradi. 32. Litsenziyaning amal qilishini toʻxtatib turish, toʻxtatish yoki uni bekor qilish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 22, 23 va 24-moddalarida nazarda tutilgan holatlarda va tartibda litsenziyalovchi organ tomonidan amalga oshiriladi. 33. Amal qilish muddati toʻxtatib turilgan yoki toʻxtatilgan litsenziyalar, shuningdek, bekor qilingan litsenziyalar toʻgʻrisidagi maʼlumotlar Transport vazirligi tomonidan tegishli axborot resurslariga kiritiladi. 34. Quyidagi holatlar litsenziyaning amal qilishini belgilangan tartibda toʻxtatish uchun asos boʻladigan litsenziya talablari va shartlarining qoʻpol buzilishi hisoblanadi: litsenziat tomonidan temir yoʻlda tashishlar xavfsizligini taʼminlash sohasida texnik tartibga solish, temir yoʻl transportining harakatlanuvchi tarkibi, obyektlari va texnik vositalarini saqlash, taʼmirlash, ularga xizmat koʻrsatish va ulardan foydalanish sohasidagi normativ-huquqiy hujjatlar va normativ hujjatlar talablarining muntazam (bir yil davomida ikki va undan ortiq) buzilishi; temir yoʻl transportida tashishlar jarayoni bilan bogʻliq ishlarning tegishli yoʻnalishlari boʻyicha oliy yoki oʻrta maxsus, kasb-hunar taʼlimi maʼlumoti toʻgʻrisidagi diplomga ega boʻlmagan mutaxassislar tomonidan amalga oshirilishi; litsenziyani olishda qalbaki hujjatlardan foydalanilgani toʻgʻrisidagi dalillarning aniqlanishi. 35. Transport vazirligining litsenziyaning amal qilishini toʻxtatib turish, toʻxtatish yoki uni bekor qilish toʻgʻrisidagi qarori yuzasidan sudga shikoyat qilish mumkin. Litsenziyaning amal qilishini toʻxtatib turish, toʻxtatish yoki uni bekor qilish asossiz ekanligi sud tomonidan eʼtirof etilgan taqdirda, Transport vazirligi litsenziat oldida litsenziat koʻrgan zarar miqdorida javob beradi. 36. Transport vazirligi litsenziyalar reyestrini yuritadi. Litsenziyalar reyestrida quyidagilar koʻrsatilishi kerak: yuridik shaxsning nomi, uning tashkiliy-huquqiy shakli, pochta manzili, telefoni; litsenziyaning berilgan sanasi va tartib raqami; umuman faoliyat turiga yoki uning bir qismiga litsenziya berish toʻgʻrisidagi maʼlumotlar; litsenziyalarni qayta rasmiylashtirish, amal qilish muddatini toʻxtatib turish va tiklashning asosi va sanasi; litsenziyalarning amal qilishini toʻxtatish asoslari va sanasi; litsenziyalarni bekor qilish asoslari va sanasi; dublikat berishning asoslari va sanasi. 37. Litsenziyalar reyestridagi mavjud maʼlumot Transport vazirligining rasmiy veb-saytiga joylashtiriladi va tanishish uchun ochiq hisoblanadi. 38. Temir yoʻl transportida yoʻlovchilar va yuklarni tashish faoliyatini amalga oshirish huquqiga litsenziyalar berilgani uchun “Davlat boji toʻgʻrisida”gi Oʻzbekiston Respublikasi Qonuni bilan belgilangan miqdorlarda davlat boji undiriladi. Litsenziyalar berilganligi uchun davlat boji mablagʻlari Transport vazirligining maxsus gʻaznachilik hisobvaragʻiga oʻtkaziladi va quyidagi tarzda taqsimlanadi: 20 foizi — Oʻzbekiston Respublikasi Transport vazirligi huzuridagi Transport va logistikani rivojlantirish jamgʻarmasiga; Oʻzbekiston Respublikasining respublika budjetiga — 80 foiz. 39. Ushbu Nizom talablari buzilishida aybdor shaxslar qonun hujjatlarida belgilangan tartibda javob beradilar. 1. Vazirlar Mahkamasining 2002-yil 28-iyundagi 236-son qarori (Oʻzbekiston Respublikasi QT, 2002-y., 6-son, 36-modda) bilan tasdiqlangan Faoliyatning ayrim turlarini litsenziyalovchi organlar roʻyxatida: a) “Oʻzbekiston Respublikasi Vazirlar Mahkamasi” boʻlimining toʻqqizinchi xatboshi chiqarib tashlansin; oʻninchi — yigirma birinchi xatboshilar tegishli ravishda toʻqqizinchi — yigirmanchi xatboshilar deb hisoblansin.